**ZÁPISNICA**

**z XXVII. zasadnutia obecného zastupiteľstva obce**

**Košická Polianka zo dňa 07.12.2017**

Prítomní: podľa prezenčnej listiny, ktorá tvorí súčasť zápisnice.

1. Otvorenie.
2. Schválenie programu, určenie zapisovateľa a overovateľov zápisnice, voľba návrhovej komisie.
3. Oznámenie poslancov o súdnych sporoch obce Košická Polianka.
4. Kontrola plnenia uznesení a správa o činnosti starostky obce od 22.09.2017 do 06.12.2017.
5. Prerokovanie a schválenie II. Novely Všeobecne záväzného nariadenia obce Košická Polianka č. 3/2016 o nakladaní s komunálnymi odpadmi a drobnými stavebnými odpadmi na území obce Košická Polianka.
6. Prerokovanie a schválenie Všeobecne záväzného nariadenia obce Košická Polianka č.2/2017 o zavedení a poskytovaní elektronických služieb.
7. Prerokovanie a schválenie úpravy finančného pásma pre školské stravovanie.
8. Prerokovanie a schválenie Plánu kultúrnych akcií na rok 2018 a Plánu športových akcií na rok 2018 obce Košická Polianka.
9. Rôzne.
10. Podnety občanov obce – diskusia.
11. Záver.

**K bodu 1.**

Zasadnutie obecného zastupiteľstva otvorila a viedla starostka obce Mgr. Petrilová, ktorá privítala všetkých poslancov, hlavného kontrolóra Ing. Priestera, právneho zástupcu obce JUDr. Göbla a všetkých prítomných občanov. Konštatovala, že obecné zastupiteľstvo je uznášania schopné, prítomní boli 4 poslanci. (Mgr. Košč, Behúnová, Domonkoš, Papáč). Poslanec Mgr. Dzugas prišiel o 17.30 hod.

**K bodu 2.**

Za zapisovateľku zápisnice bola určená Mgr. Katarína Horváthová.

Do návrhovej komisie boli navrhnutí a zvolení: Mgr. Jozef Košč a Miroslav Domonkoš.

Za overovateľov zápisnice boli určení: Adriana Behúnová a Róbert Papáč.

Starostka obce konštatovala, že navrhnutí členovia do návrhovej komisie, zapisovateľka zápisnice, ako aj overovatelia zápisnice boli zvolení, za hlasovali všetci prítomní poslanci.

**K bodu 3.**

JUDr. Gȍbl oboznámil všetkých prítomných s existujúcimi spormi obce, pričom v dvoch z nich je obec Košická Polianka žalovaná a v dvoch obec žaluje. V prvom a najstaršom spore je obec žalovaná a žalobcom je p. Ladislav Bogdáň (živnostník - elektrikár), ktorý požaduje od obce zaplatenie sumy vo výške 4816 € za výmenu verejného osvetlenia. Ako ďalej dodal právny zástupca, existuje pohľadávka tohto pána ešte za bývalého vedenia avšak bez objednávky, bez zmluvy a bez verejnej obchodnej súťaže. Obci bola doručená začiatkom roka 2015 faktúra na túto sumu, ale obec ju za terajšieho vedenia vrátila, nakoľko nebola ničím podložená. Bola podaná žaloba a momentálne sa zisťuje kto urobil, čo bolo urobené atď. JUDr. Göbl prítomných informoval o tom, že prebehli už dve pojednávania a na poslednom vypovedali svedkovia, ktorí potvrdili, že spomínaný pán pracoval pre našu obec a všetko odovzdal. Podstatným svedkom bol bývalý starosta p. Smrčo, ktorý potvrdil, že on prácu objednal ústne, nakoľko sa vraj jednalo o havarijný stav. Podľa slov JUDr. Göbla výmena verejného osvetlenia havarijným stavom nie je. Bývalý starosta to za svojho úradovania neuhradil, lebo ako tvrdil, „neboli na to finančné prostriedky“. Spomínane práce prebehli v roku 2011 a 2012. Faktúra bola obci doručená v decembri 2014. Preto sa náš zástupca a starostka rozhodli podať podnet na daňový úrad. Pokiaľ by obci vznikla povinnosť uhradiť túto škodu vrátene penálov, bude ju vymáhať regresiou. Ďalšie pojednávanie bude rozhodujúce, pretože sa vynesie rozsudok. Čakáme na výsledok daňového a trestného šetrenia. Poslanec Mgr. Košč sa informoval právneho zástupcu, kto vystupoval v konaní ako svedok. Zástupca dodal, že sú nimi p. Bogdaň, p. Janočko, ktorý asistoval pri týchto prácach, bývalý starosta p. Smrčo, Ing. Mojžiš, p. Mrásková, a MUDr. Jarabáková.

V ďalších sporoch vystupuje p. Kondášová, pričom v dvoch z nich je žalovaná obcou a v jednom ona žaluje obec. Súčasné vedenie v obci zistilo, že p. Kondášová platí bezdôvodne menšiu sumu za nájom, ako bolo pôvodne dojednané. Pani starostka dofakturovala ten rozdiel a následne bola doručená faktúra p. Kondášovej na zaplatenie. Nakoľko dlh bol vysoký cez 8000€, ponúkali sme jej splátkový kalendár aj možnosť odkúpenia investícií, ktoré v bowlingu prebehli. Urobil sa znalecký posudok. Bola tu ochota zo strany obce to riešiť avšak p. Kondášová to odmietla. Bol vydaný platobný rozkaz v náš prospech. Pani Kondášová vydala odpor s tým, že nesúhlasia s touto sumou. Prebehlo už prvé pojednávanie, a momentálne sa čaká na ďalšie.

V druhom spore obec žaluje p. Kondášovú, aby si vypratala priestory, keďže bola daná výpoveď a doba uplynula. Podala návrh na neplatnosť výpovede a zároveň návrh na neodkladné opatrenie. Kým sa nerozhodne vo veci, nemôže ich obec deložovať. Obec sa odvolala, krajský súd to zrušil. Zatiaľ nie je určený termín pojednávania. JUDr. Göbl podotkol, že je povinnosťou obce zverejňovať zmluvy na stránke obce, avšak zmluva po rekonštrukcii bowlingu nebola nikdy zverejnená resp. bola ale len na súkromnej stránke uradne.sk a nie na oficiálnej stránke obce. Ak nebola zverejnená podľa zákona, zaniká jej platnosť. JUDr. Göbl prízvukoval, že zo strany starostky bola snaha výjsť v ústrety a dohodnúť sa, avšak na druhej strane ochota chýbala.

OZ vzalo na vedomie oboznámenie právneho zástupcu o súdnych sporoch v našej obci. Za hlasovali 4 poslanci. Poslanec Dzugas sa zdržal, nakoľko sa na zasadnutie dostavil neskôr a nebol oboznámený so spomínanými žalobami.

**K bodu 4.**

Starostka sa pravidelne zúčastňuje pracovných stretnutí mikroregiónu Hornád ako aj porád na Úrade práce. Dňa 1.12.2017 sa starostka zúčastnila valného zhromaždenia MAS Hornád Slanské vrchy, kde Poľnohospodárska platobná agentúra rozhodla dňa 15.11.2017 o schválení stratégie miestneho rozvoja a o udelení štatútu MAS Hornád Slanské vrchy a stanovilo základnú maximálnu finančnú alokáciu z európskych fondov a rozpočtu SR na implementáciu schválenej stratégie vo výške vyše dva mil. eur. Znamená to, že naša obec a ďalších 28 obcí môžeme získať v priebehu budúcich dvoch rokov 100 %- né financovanie na projekt. Starostka zabezpečuje vykonávanie činností pre uchádzačov o zamestnanie. Ako ďalej informovala, vybavuje podnety a žiadosti občanov v zmysle zákona. V týchto mesiacoch prebieha osadenie nových dopravných značiek a retardérov. Na cintoríne pribudli nové koše na bioodpad sčasti ako aj oplotenie. Zúčastnila sa aj na jednaní VVS, a.s. ohľadne výstavby vodovodu v našej obci. Práce by sa mali začať realizovať v budúcom roku. Podlieha tomu odovzdanie zmluvy o budúcich zmluvách na VVS, a.s. Dňa 25.9.2017 sa uskutočnilo pracovné stretnutie s občanmi – majiteľmi lokality IBV k Vyšnej Hutke a Ing. Sépešiovou, nakoľko táto prístupová komunikácia, kde už stoja domy a sú vydané stavebné povolenia, nie je doriešená. Dňa 8.10.2017 sa uskutočnila Slávnostná akadémia pri príležitosti Mesiaca úcty k starším a dňa 21.10.2017 sa podarilo zorganizovať prvý ročník KOŠICKOPOLIANSKEJ 10-tky. Poďakovala všetkým, ktorí prispeli k realizácii tohto podujatia. Pripomenula, že dňa 2.12.2017 bol v obci sv. Mikuláš a zároveň pozvala všetkých prítomných na Vianočnú akadémiu, ktorá sa uskutoční dňa 17.12.2017.

Na kontrolu plnenia uznesení bolo uznesenie č. 65, ktoré je splnené. OZ vzalo na vedomie správu o činnosti starostky ako aj kontrolu plnenia uznesení. Za hlasovali všetci prítomní poslanci.

**K bodu 5.**

Starostka iniciovala novelu č. 3/2016 o nakladaní s odpadmi na základe podnetu občanov, ktorí majú záujem o zakúpenie vývozu ďalšej KUKA nádoby. V zmysle novely si občania budú môcť zakúpiť KUKA nádobu navyše za reálnu výšku nákladov, účtovanú dodávateľom. Poslanec Domonkoš nedoporučuje občanom kupovať KUKA nádoby z Poľska za polovičné ceny, keďže sa môžu skôr poškodiť a nespĺňajú normy. Všetci prítomní poslanci hlasovali za prijatie novely.

**K bodu 6.**

Nakoľko nikto z prítomných nemal žiadne pripomienky, starostka dala hlasovať. Za prijatie VZN č. 2/2017 hlasovali všetci prítomní poslanci.

**K bodu 7.**

Starostka podotkla, že vedúca školskej jedálne ju požiadala o úpravu finančného pásma pre školské stravovanie a to z dôvodu zvýšenia cien základných potravín. Všetci prítomní poslanci hlasovali za prijatie uznesenia.

**K bodu 8.**

Starostka prečítala zoznam plánovaných kultúrnych a športových akcií na rok 2018. Poslanec Mgr. Košč navrhol do plánu športových akcií Novoročný stolnotenisový turnaj na deň 6.1.2018. Za prijatie plánu športových a kultúrnych akcií so zapracovanou pripomienkou poslanca Mgr. Košča hlasovali všetci prítomní poslanci.

**K bodu 9. a 10.**

Starostka prečítala Správu o činnosti hlavného kontrolóra. OZ prijalo uznesenie, ktorým berie na vedomie túto správu. Za hlasovali 4 poslanci. Poslanec Mgr. Košč sa zdržal.

Starostka oboznámila prítomných so žiadosťou Rímskokatolíckej farnosti o poskytnutie dotácie na renováciu kostola a jeho okolia vo výške 13 000€. OZ vzalo na vedomie žiadosť farnosti. Štyria poslanci hlasovali za, poslanec Mgr. Dzugas sa zdržal.

Starostka navrhla OZ, aby poverilo predsedu Komisie finančnej, pre rozpočet a správu majetku, výstavby, územného plánovania a životného prostredia poslanca Domonkoša vypracovaním písomného vyjadrenia k spomínanej žiadosti Rímskokatolíckej farnosti. Za hlasovali všetci prítomní poslanci.

Starostka oboznámila prítomných so žiadosťou Kynologického klubu s predĺžením podnájmu na dobu piatich rokov a to z dôvodu nepredvídaných nákladov na rekonštrukciu šatne a okolia. Starostka podotkla, že v minulosti požiadal o dobu podnájmu na 10 rokov. Poslanci neschválili žiadosť Kynologického klubu. Za neschválenie žiadosti hlasovali všetci prítomní poslanci.

Starostka navrhla poslancom, aby schválili zmenu Rozpočtu obce na rok 2017 na základe rozpočtového opatrenia č. 2 obce Košická Polianka a Rozpočtového opatrenia č. 2 Základnej školy Košická Polianka. Za hlasovali všetci prítomní poslanci.

Starostka vyjadrila svoj plán zrekonštruovať Dom nádeje. Nakoľko sa jedná o možnosť financovania z Dotácií EÚ, bolo by to výhodne pre obec. Na to je potrebný súhlas OZ. Navrhla OZ, aby súhlasilo s rekonštrukciou Domu nádeje. Všetci prítomní poslanci hlasovali za prijatie uznesenia.

Starostka informovala, že sa rozhodla spraviť pre poslancov tabuľku účasti na zasadnutiach a akciách a následne z toho vyrátala percentuálny podiel zo sumy 300€, čo je ročná odmena prislúchajúca poslancom za ich prácu. Skonštatovala, že obec tak ušetrí 126 €. Navrhuje udeliť 30 % zo mzdy pre hlavného kontrolóra. Poslanec Mgr. Košč vyjadril svoj nesúhlas s tým, že obec ušetrí. Poslanec Domonkoš reagoval na jeho slová a prízvukoval, že poslanci poskytujú ceny do tomboly z vlastných peňazí. Zároveň uviedol, že v porovnaní s poslancami z iných obcí, dostávajú tí naši málo. Poslanec Mgr. Košč reagoval na p. Domonkoša a uviedol, že ho nezaujíma koľko dostávajú ostatní poslanci, ide o naše peniaze nie peniaze iných obcí. Za prijatie uznesenia hlasovali 4 poslanci, poslanec Mgr. Košč bol proti.

Hlavný kontrolór poznamenal, že prideľovanie odmien je bežná vec, a nakoľko vykonával funkciu hl. kontrolóra v našej obci aj v minulosti, vidí rozdiel medzi prácou poslancov teraz a poslancov za predošlého volebného obdobia. Zároveň vyzdvihol prácu terajších poslancov.

**K bodu 11.**

Starostka obce ukončila rokovanie zastupiteľstva o 18:45 hod., poďakovala prítomným za účasť.

Overovatelia:

Adriana Behúnová Róbert Papáč

Zapísala: Mgr. Katarína Horváthová

V Košickej Polianke 07.12.2017